Najveći problem svih protesta u poslednje dve decenije je u tome što se nije razmišljalo i govorilo o promeni sistema, već se priča o promeni svodila na personalna rešenja, kaže profesor Fakulteta organizacionih nauka Slobodan Miladinović u intervjuu za Insajder. Na pitanje šta je njegov motiv da podrži proteste s obzirom na to da je ova vlast pobedila na izborima, Miladinović kaže da je pobeda evidentna i da su na vlasti oni koje je izabrao narod.

“Ali mi odzvanja jedan događaj iz ‘91, neposredno posle 9. marta… Na Terazijama srećem svog profesora Miodraga Cekića. Pomalo ushićen brojnošću ljudi koji su se okupljali, pitam profesora da li će Milošević otići. On kaže: ‘ma kakvi, a i ne radi se o tome da on ode... otići će on, doći će neko drugi. Radi se o tome da se promeni sistem’. Toga se sećam i danas, ali vidite koliko je prošlo od tog dana“, navodi u intervjuu za Insajder profesor Miladinović.

Slobodan Miladinović predaje na Katedri za menadžment ljudskim resursima. Autor je knjiga, naučnih monografija i udžbenika – Uvod u sociologiju organizacije, Osnovi sociologije organizacije, Elite raspada, Etnički odnosi i identiteti: između sukoba i saradnje, Društvo u raskoraku. Član je Srpskog sociološkog društva.

Miladinović, koji je veliki deo svoje karijere istraživao političke krize na našim prostorima, kaže da je kod nas “kriza konstantna pojava”.

“Njene izvore treba tražiti u autritarnom ustrojstvu društva, u sistemu vrednosti stanovništva koje je, kako pokazuju naša istraživanja, autoritoritarno i s tradicionalističkim vrednostima. Ljudi su ono što radi vlast skloni da prihvataju u većini slučajeva kao nešto normalno i očekivano, bez obzira na to koliko su mnogi potezi nelgični. Tako se kriza podržava i dugoročno održava” ističe profesor.

Ceo intervju pogledajte u nastavku.

Na sajtu Insajdera svake subote možete gledati intervjue sa profesorima koji su odlučili da podrže proteste.

Razlog za ovu novu rubriku jeste izjava ministra prosvete Mladena Šarčevića da među 1.500 profesora koji su potpisali podršku protestima „nema ozbiljnih imena”, ali i značaj koji akademska zajedica ima za društvo.

Na našem sajtu ste do sada mogli da gledate razgovor s doktorkom Snežanom Rakić, redovnom profesorkom Medicinskog fakulteta u Beogradu i načelnicom Odeljenja porodilišta u GAK „Narodni front”. Ona je u intervjuu, između ostalog, rekla da podršku univerzitetskih profesora protestima ne treba gledati kao „opredeljenje za neku stranu”.

Docent Filozofskog fakuleta Zoran Pavlović je intervjuu poručio da je odnos političke elite prema građanima takav da zapravo gaje neku vrstu neprijateljstva ili prezira, iako su ih građani doveli na pozicije. Pavlović predaje na nekoliko predmeta iz oblasti socijalne psihologije, a radio je i pri Institutu za društvene nauke.

Vanredni profesor Marko Simendić sa Fakulteta političkih nauka je u intervjuu za Insajder rekao da je evidentna činjenica da se predstavnici vlasti ponašaju kao da je država privatna stvar.

U intervjuu emitovanom prošle subote profesorka Biološkog fakulteta Biljana Stojković je poručila da ne postoji jasna ideja koju nude predstavnici opozicije.

“Imamo neke kvazi levičare, imamo desničare, imamo neke koje baš i ne znamo šta su. U toj mešavini svega i svačega građani bi trebalo da se opredele”, kaže Stojković.

Ona je profesorka Genetike i evolucije na Biološkom fakultetu Univerziteta u Beogradu i članica Inicijative žena Srbije. Kako je rekla, nedeljno piše najmanje dve preporuke svojim studentima za odlazak u inostranstvo.